|  |  |
| --- | --- |
|  |  *See artikkel räägib Eesti erusõjaväelasest ja poliitikust; eesti mereteadlase kohta vaata artiklit Tarmo Kõuts (mereteadlane).* |

---

**Tarmo Kõuts** (sündinud 27. novembril 1953 Sandla külas Pihtla vallas Saaremaal) on Eesti meremees, sõjaväelane ja poliitik. 

Ta oli aastatel 1993–2000 Piirivalveameti peadirektor ja 2000–2006 Eesti kaitseväe juhataja. Seejärel oli ta XI Riigikogu liige.

Haridus
-------

Tarmo Kõuts 2019. aastal
Kõuts on lõpetanud Tallinna Riikliku Merekooli ja Kaliningradi Tehnilise Instituudi.

Meremehena
----------

Aastatel 1973–1990 sõitis ta Eesti Merelaevanduse laevadel merd, pidades ameteid madrusest juhenduskaptenini. Aastatel 1990–1993 oli Tarmo Kõuts Tallinna Merekooli ülem ja Eesti Merehariduskeskuse rektor.

Teenistuskäik riigiametniku ja sõjaväelasena
--------------------------------------------

Tarmo Kõuts oli aastatel 1993–2000 Piirivalveameti peadirektor. 

### Kaitseväe juhatajana

21. septembril 2000 sai Tarmo Kõutsist kaitseväe juhataja. President ülendas ta 2002. aastal viitseadmiraliks. Kõuts vabastati 14. novembril 2006 kaitseväe juhataja ametist seoses tema sooviga astuda Isamaa ja Res Publica Liitu ning kandideerida 2007. aasta Riigikogu valimistel.

Kõutsi teeneteks kaitseväe juhataja on julgeolekuekspert ja riigikaitsekomisjoni liige Peeter Tali pidanud Eesti viimist NATO-sse, kaitseväe ohvitseride karjäärimudeli kujundamist ning ajateenistuse ja reservarmee säilitamist siseriiklikust ja väljaspoolsest survest hoolimata.

Poliitiline karjäär
-------------------

Tema vabastamist toetas Riigikogus 69 saadikut ja vastu oli üks (Jaak Allik). Ta kandideeris 2007. aasta Riigikogu valimistel Isamaa ja Res Publica Liidu nimekirjas ning pääses Riigikokku. 

Kõuts valiti 1. novembril 2007. aastal Isamaa ja Res Publica Liidu Saaremaa piirkonna juhatuse esimeheks. 

Ta on olnud aastatel 2001–2004 Eesti Olümpiakomitee täitevkomitee liige, 2001–2002 Eesti Sõudeliidu president ja 2002–2012 Eesti Laskurliidu president. 

2007–2011 oli Kõuts Riigikogu liige. Aastast 2011 on ta OÜ Maritime Security Consulting juhatuse liige. 

Ta kandideeris 2023. aasta valimistel Riigikokku, kogus valimisringkonnas nr 4 (Harju- (v.a Tallinn) ja Raplamaa) 288 häält ning ei osutunud valituks.

Tunnustus
---------

* Riigivapi II klassi teenetemärk 2005
* Kotkaristi II klassi teenetemärk 1998
* Päästeteenistuse kuldrist 1998
* Läti Vabariigi Viestursi risti I klass 2005
* Soome Vabariigi Lõvi ordeni Suurrist 2006
* Kaitseväe teenetemärk 1998
* Kaitseliidu Valgeristi I klassi teenetemärk
* Kaitseliidu Valgeristi III klassi teenetemärk
* Piirivalve teeneteristi I klass
* Mälestusmedal "10 aastat taastatud kaitseväge"
* Soome Piirivalve teeneterist
* Läti Piirivalve teenetemärk
* Rootsi Ohvitseride Kogu teenetemärk

Auastmed
--------

| Aasta | Kuupäev | Õlak | Auaste |
| --- | --- | --- | --- |
| 1993 |  |  | mereväekapten |
| 1998 | 19. juuni |  | kontradmiral |
| 2002 | 20. veebruar |  | viitseadmiral |

Isiklikku
---------

Tarmo Kõuts on abielus ning tal on täiskasvanud poeg ja lapselaps.

Välislingid
-----------

* Kõuts lahkub kaitseväe juhataja kohalt EPL, 24. august 2006
* Merilin Kruuse: Kõuts hakkab piraatide kohta raportit koostama EPL, 19. november 2008
* Toivo Tänavsuu. Admiral Kõuts nuhtles musti piraate juba 20 aastat tagasi Eesti Ekspress, 4. detsember 2008
* Biograafia ESBL-is

|  |  |  |
| --- | --- | --- |
| Eelnev**Helmut Kanter** | **Tallinna Merekooli/Eesti Merehariduskeskuse rektor**1990–1993 | Järgnev**Valdur Aret** |

|  |  |  |
| --- | --- | --- |
| Eelnev**Andrus Öövel** | **Piirivalveameti peadirektor**1993–2000 | Järgnev**Harry Hein** |

|  |  |  |
| --- | --- | --- |
| Eelnev**Johannes Kert** | **Kaitseväe juhataja**21. september 2000 – 15. november 2006 | Järgnev**Ants Laaneots** |




1. ↑  Peeter Tali (11. veebruar 2024). "PEETER TALI ⟩ Kaitseväe juhataja ametiaeg võikski olla lühem ja auaste madalam". *Postimees*. Vaadatud 12. veebruar 2024.